L. A. povjerljivo

***L.A. povjerljivo*** američka je filmska drama u žanru neo-noira snimljena 1997. godine. Režiser, producent i ko-scenarist je bio Curtis Hanson. Scenarij Hansona i Briana Helgelanda djelimično je zasnovan na istoimenom romanu Jamesa Ellroya iz 1990, koji je treći po redu iz njegovog serijala u četiri dijela. Kao i knjiga, film je priča o grupi policajaca iz policijske uprave Los Angelesa (L.A.P.D.) a radnja se dešavala 1953. godine. U filmu se prepliću policijska korupcija i poznate ličnosti Hollywooda. Naziv filma se odnosi na skandal iz 1950. magazina *Confidential*, koji je nazvan u filmu kao *Hush-Hush*.

U to vrijeme, australijski glumac Guy Pearce i novozelandski glumac Russell Crowe bili su relativno nepoznati u SAD-u, a jedan od sponzora filma, Peter Dennetta, bio je zabrinut zbog nedostatka poznatih zvijezda u glavnim ulogama. Međutim, on je podržao Hansona u odlukama oko izbora glumaca što je dalo režiseru slobodu da dodijeli uloge glumcima kao što su Kevin Spacey, Kim Basinger i Danny DeVito.

Film je zaradio 126 miliona dolara širom svijeta i bio je hvaljen od strane kritičara, i drži rejting od 99% na Rotten Tomatoesu, a na Metacriticu ima ukupni rezultat od 90 od mogućih 100 poena. Film je bio nominiran za devet Oscara, osvojivši ukupno dva: za Basinger u kategoriji za najbolju sporednu glumicu i za Hansona i Helgelanda u kategoriji za najbolji adaptirani scenarij. U ostalim kategorijama film je izgubio Oscare od filma *Titanic*. 2015. godine, Kongresna biblioteka je odabrala film na čuvanje u Nacionalnom filmskom registru, smatrajući ga "kulturno, historijski i estetski značajnim".

## Radnja 
Početkom 1950-ih u Los Angelesu, narednik Edmund "Ed" Exley, sin legendarnog LAPD detektiva Prestona Exleya, odlučan je da opravda ugled svog oca. Njegova inteligencija, insistiranje na sprovođenju zakona, i hladno držanje doprinijeli su njegovoj izolaciji od ostalih policajaca. Situacija se pogoršava kada dobrovoljno odlučuje da svjedoči u slučaju "krvavog Božića" u zamjenu za unapređenje u  detektiva poručnika. To se suprostavlja teorijama kapetana Dudleya Smitha, koji navodi da detektiv treba da bude spreman da puca kriminalcu u leđa i time doprinese opštem dobru. Exleyeva ambicija je podstaknuta ubistvom njegovog oca, kojeg je ubio nepoznati napadač a Exley ga naziva "Rollo Tomasi".

Wendell "Bud" White, koga Exley smatra "bezumnim razbojnikom", je policajac u civilu opsjednut žestokim kažnjavanjem muževa koji tuku žene. Jedan takav incident ga navodi da se suoči sa bivšim policajcem po imenu Leland "Buzz" Meeks, koji radi kao vozač Piercea Patchetta. White ne podnosi Exleya nakon što je partner Whitea, Dick Stensland, otpušten iz službe zbog Exleyevog iskaza povodom skandala krvavog Božića. White se nalazi na zadatku zajedno sa Smithom u kojem oni maltretiraju i pretuku kriminalce koji nisu lokalni i pokušavaju da popune prazninu u Los Angelesu nastalu nakon zatvaranja gangstera Mickeya Cohena zbog utaje poreza. Slučaj "Noćne sove", višestruko ubistvo u kafiću, postaje lična istraga nakon što se za Stenslanda utvrdilo da je jedna od žrtava.

Narednik Jack Vincennes je detektiv u odjelu za narkotike koji radi dodatni posao kao tehnički savjetnik na popularnoj policijskoj dramskoj TV seriji *Medalja časti*. On se također bavi pružanjem informacija Sidu Hudgensu, izdavaču trač-tabloida, o hapšenjima poznatih ličnosti što bi moglo privući više čitalaca na Hudgensov magazin. Vincennes je uključen u Hudgensovu zavjeru da se glumcu Mattu Reynoldsu namjesti homoseksualni randevu sa okružnim tužiocem Los Angelesa Ellisom Loewom. Međutim, Reynolds je ubijen a Vincennes je odlučan da otkrije ko je ubica. Tri Afroamerikanca su prvobitno optuženi za ubistva u slučaju "Noćne sove", a kasnije su ubijeni u pucnjavi s policijom. Iako je zločin "Noćne sove" u početku izgledao kao neuspjela pljačka, Exley i White lično istražuju i otkrivaju naznake korupcije svuda oko njih. White prepoznaje žrtvu Susan Lefferts kao jednu od Meeksovih pratilja što ga navodi na vezu sa Pierceom Patchettom, vlasnikom Fleur-de-Lisa, servisa koji se bavi prostitucijom gdje prostitutke rade plastične operacije kako bi ličile na filmske zvijezde. On započinje vezu s Lynn Bracken, čije je lažno ime kao prostitutka Veronica Lake. Broj nastradalih  raste kada White pretražuje podrum u kući Leffertsove majke, i pronalazi raspadnuti leš Meeksa.

Kada Vincennes prilazi Smithu sa dokazima koje je pronašao sa Exleyem, Smith shvata da je njegova zavjera da preuzme carstvo heroina Mickeya Cohena otkrivena. Smith puca u Vincennesa, koji u samrtnom ropcu izgovara riječi "Rollo Tomasi", čije porijeklo je Exley otkrio Vincennesu u povjerenju. Exley je počeo da sumnja kada ga je Smith upitao ko je Rollo Tomasi. Tokom saslušanja Hudgensa, Smith pokazuje Whiteu fotografije Bracken dok je spavala sa Exleyem, što je razbjesnilo Whitea. Uvjeren da je White imao namjeru da ubije Exleya, Smith ubija Hudgensa. Exley istražuje i otkriva da su Meeks i Stensland blisko sarađivali sa Smithom. White odlazi u policijsku stanicu i počinje da se raspravlja sa Exleyem, ali Exley je u stanju da ubijedi Whitea da je Smith korumpiran i da im je obojici postavio zamke. Njih dvojica odlučuju da se udruže i da uklonu Smitha. Oni su u mogućnosti da pribave dokaze protiv Smitha prijeteći Loewu, ali kasnije saznaju da je Patchett ubijen. Exley i White shvataju da je sam Smith preuzeo Cohenovo kriminalno carstvo, a ubistva povezuju konce sa Smithom.

Exley i White postavljaju zamku Smithu i njegovim poslušnicima. Nakon pucnjave u kojoj ginu svi Smithovi ljudi, Smith puca Whiteu u lice, ali onda je prisiljen da se preda Exleyu. Kada je stigla policija, Exley puca Smithu u leđa, ubijajući ga na licu mjesta. LAPD prikriva Smithove zločine i kažu da je umro kao heroj u pucnjavi kako bi zaštitio ugled odeljenja, a zauzvrat Exley je pozdravljen kao heroj i dobija medalju za hrabrost. Po izlasku iz gradske vijećnice, Exley vidi Bracken, koja mu govori da se vraća kući u Arizonu zajedno sa Whiteom, otkrivajući da je White preživio ranjavanje. Exley i White se rukuju a Bracken se odvozi automobilom u zalazak sunca.

## Uloge 
* Kevin Spacey -  detektiv narednikJack Vincennes
* Russell Crowe - policajac Wendell "Bud" White
* Guy Pearce - detektiv poručnik Edmund "Ed" Exley
* Kim Basinger - Lynn Bracken
* James Cromwell - kapetan Dudley Smith
* Danny DeVito - Sid Hudgens
* David Strathairn - Pierce Morehouse Patchett
* Ron Rifkin - okružni tužilac Ellis Loew
* Graham Beckel - detektiv Richard "Dick" Stensland
* Amber Smith - Susan Lefferts
* John Mahon - šef policije Worton
* Paul Guilfoyle - Mickey Cohen
* Matt McCoy - Brett Chase
* Paolo Seganti - Johnny Stompanato
* Simon Baker - Matt Reynolds
* Shawnee Free Jones - Tammy Jordan
* Darrell Sandeen - Leland "Buzz" Meeks
* Marisol Padilla Sánchez - Inez Soto
* Gwenda Deacon - gđa. Lefferts
* Jim Metzler - gradski odbornik
* Brenda Bakke - Lana Turner

## Reference 
## Vanjski linkovi 
* 
* 
* 
* 
* 

Kategorija:Filmovi iz 1997.
Kategorija:Filmovi na engleskom jeziku
Kategorija:Američki filmovi
Kategorija:Američki dramski filmovi
Kategorija:Američki trileri
Kategorija:Filmovi koji su dobili Oscar za najbolju sporednu žensku ulogu
Kategorija:Filmovi koji su dobili Oscar za najbolji adaptirani scenarij
Kategorija:Filmovi zasnovani na romanu
Kategorija:Filmovi u režiji Curtisa Hansona
Kategorija:Filmovi koji su dobili Zlatni globus za najbolju sporednu glumicu
Kategorija:Filmovi s radnjom u Los Angelesu
Kategorija:Neo-noir
Kategorija:Filmovi Regency Enterprisesa
Kategorija:Filmovi Warner Brosa
Kategorija:Filmovi u Nacionalnom filmskom registru Sjedinjenih Američkih Država
Kategorija:Filmovi s muzikom Jerryja Goldsmitha
Kategorija:BAFTA za najbolji film